**ΔΕΛΤΙΟ ΤΥΠΟΥ**

**Σταθμοί Πληροφόρησης για το Έργο DigiWest: Κόμβος Ψηφιακού Μετασχηματισμού Επιχειρήσεων Περιφέρειας Δυτικής Ελλάδας**

*Η Περιφέρεια Δυτικής Ελλάδας φέρνει την ψηφιακή ενημέρωση πιο κοντά στον πολίτη: 4 Σταθμοί Πληροφόρησης στο πλαίσιο του έργου DigiWest: Κόμβος για τον Ψηφιακό Μετασχηματισμό των Επιχειρήσεων*

Η Περιφέρεια Δυτικής Ελλάδας κάνει ένα ακόμα σημαντικό βήμα στον ψηφιακό μετασχηματισμό της επιχειρηματικότητας, φέρνοντας την καινοτομία πιο κοντά σε κάθε επιχείρηση. Στο πλαίσιο της υλοποίησης του εμβληματικού έργου DigiWest – Κόμβος για τον Ψηφιακό Μετασχηματισμό των Επιχειρήσεων, εγκαθιστά τέσσερις (4) Σταθμούς Πληροφόρησης σε σημεία-κλειδιά για την επιχειρηματική δραστηριότητα της περιοχής.

Οι σταθμοί, που εγκαθίστανται σε συνεργασία με τα Επιμελητήρια της Περιφέρειας, θα λειτουργήσουν τις επόμενες ημέρες στα εξής σημεία:

* **Έδρα της Περιφέρειας Δυτικής Ελλάδας,** Ν.Ε.Ο. Πατρών - Αθηνών 32, Πάτρα
* **Επιμελητήριο Αιτωλοακαρνανίας**, Παπαστράτου 53 & Σμύρνης, Αγρίνιο
* **Επιμελητήριο Αχαΐας**, Αγίου Ανδρέου 89-91, Πάτρα
* **Επιμελητήριο Ηλείας**, 28ης Οκτωβρίου & Πλατεία Ηρώων, Πύργος

Τα Επιμελητήρια της Περιφέρειας Δυτικής Ελλάδας, σημεία αναφοράς για την τοπική επιχειρηματική δραστηριότητα, αναδεικνύονται σε κέντρα ψηφιακής πληροφόρησης και υποστήριξης, ενισχύοντας τον ρόλο τους μέσα από το έργο DigiWest και συμβάλλοντας ενεργά στον ψηφιακό μετασχηματισμό της τοπικής οικονομίας. Μέσω της ασύρματης σύνδεσης Wi-Fi που παρέχει ο σταθμός πληροφόρησης και **χωρίς καμία χρέωση ή κατανάλωση δεδομένων κινητής τηλεφωνίας**, κάθε επισκέπτης μπορεί, χρησιμοποιώντας τη δική του συσκευή (smartphone, tablet, laptop), να περιηγηθεί στην **επίσημη ιστοσελίδα του έργου** [**www.digiwest-pde.gr**](https://www.digiwest-pde.gr).

Μέσα από τον ψηφιακό αυτό κόμβο, κάθε ενδιαφερόμενος θα έχει άμεση πρόσβαση σε:

* **πληροφορίες για το έργο** DigiWest και τους στόχους του,
* **υπηρεσίες υποστήριξης** προς τις επιχειρήσεις,
* **πρακτικούς οδηγούς και εργαλεία**,
* καθώς και τρόπους **συμμετοχής και αξιοποίησης των ευκαιριών** που προσφέρει το έργο.

Οι σταθμοί πληροφόρησης υποστηρίζουν ταυτόχρονη πρόσβαση για τουλάχιστον **50 χρήστες**, με εμβέλεια ασύρματης σύνδεσης που φτάνει τα **50 μέτρα** γύρω από το σημείο εγκατάστασης. Η χρήση της τεχνολογίας **B.Y.O.D. (Bring Your Own Device)** επιτρέπει σε κάθε επισκέπτη να αξιοποιεί τη δική του συσκευή για την περιήγηση στο διαθέσιμο υλικό.

Με την εγκατάσταση των Σταθμών Πληροφόρησης, η **Περιφέρεια Δυτικής Ελλάδας** κάνει ένα ακόμη βήμα προς την ενίσχυση της ψηφιακής πληροφόρησης και την προώθηση της καινοτομίας, προσφέροντας ουσιαστική υποστήριξη σε μικρομεσαίες επιχειρήσεις, επαγγελματίες και πολίτες της περιοχής.

*Το έργο «DigiWest - Κόμβος για τον Ψηφιακό Μετασχηματισμό των Επιχειρήσεων» υλοποιείται με πόρους του Προγράμματος «Δυτική Ελλάδα» του ΕΣΠΑ 2021 – 2027. Η Πράξη συγχρηματοδοτείται από την Ευρωπαϊκή Ένωση, ειδικότερα από το Ευρωπαϊκό Ταμείο Περιφερειακής Ανάπτυξης (ΕΤΠΑ) και από το Ελληνικό Δημόσιο. Το έργο «DigiWest - Κόμβος για τον Ψηφιακό Μετασχηματισμό των Επιχειρήσεων» αποτελεί το υποέργο 1 της Πράξης «Υποστηρικτικές Υπηρεσίες για την ενίσχυση της Επιχειρηματικότητας» με κωδικό ΟΠΣ 6004483, η οποία έχει ενταχθεί στο Επιχειρησιακό Πρόγραμμα «Δυτική Ελλάδα 2021-2027» (Προτεραιότητα «Βελτίωση της ανταγωνιστικότητας στην παραγωγή, ενδυνάμωση της επιχειρηματικότητας με όρους καινοτομίας, εξωστρέφειας και ψηφιακής ενίσχυσης στην Περιφέρεια Δυτικής Ελλάδας»). Δικαιούχος της Πράξης είναι η Περιφέρεια Δυτικής Ελλάδας.*